### Beslutningstema

Der skal i denne sag gøres status på den forberedende sagsbehandling, jævnfør den ændrede proces for VE2025 projekterne.
Udvalget orienteres om ændringer i projekter affødt heraf.

### Historik

Kommunalbestyrelsen besluttede den 27. marts 2025 at igangsætte en ny ansøgningsrunde (VE2025) for vedvarende energi projekter.

Ansøgningsrunden var åben i perioden fra 2. april til 7. maj.

Klima-, Vækst- og Udviklingsudvalget anbefalede den 16. juni 2025, at samtlige projekter gik videre til en yderligere forberedende sagsbehandling, at alle projektudviklere gennemfører en borgerinddragende proces, at de vejledende afstemninger gennemføres i forlængelse af den proces, og at et minimum på 3 vindmøller per projekt er gældende. Projekterne skal herefter forelægges politisk beslutning inden igangsætning af den egentlige planlægning.

Kommunalbestyrelsen godkendte ovenstående den 26. juni 2025.

### Sagsfremstilling

I punktform er forløbet af den ændrede proces således:

* Projektudviklere er med det fremsendte notat opfordret til at igangsætte deres egen borgerinddragende proces. Tønder Kommune har ikke stillet formkrav eller krav om dokumentation herfor. Det er projektudvikleres eget ansvar at udføre en borgerinddragelse, som har til formål at tilvejebringe et kendskab til projekterne forud for den vejledende afstemning. Dette gennemføres i et inkluderende og transparent samarbejde med lokalsamfundene.
* Deadline 8. august 2025: Projektudviklere er blevet bedt om at tilkendegive, hvis man ikke ønsker at deltage i den ændrede proces. Herudover skulle projekter med 2 vindmøller tilkendegive, om der kunne opnås en projektændring der sikrede minimum 3 vindmøller.
* Deadline 1. oktober 2025: Projektudviklere skal indmelde justeringer af projekterne som følge af den borgerinddragende proces, så forvaltningen kan forberede det nødvendige materiale til de vejledende afstemninger. Der skal samtidig indsendes en overordnet tidsplan for projektet, hvor aflevering af udkast til afgrænsningsnotat og aflevering af første udkast til plangrundlag og miljøvurdering anses som bindende tidsfrister, jævnfør vedlagte notat.
* De sidste to uger af oktober 2025: De vejledende afstemninger afholdes.
* Politisk møderække i december 2025: Der orienteres om indsendte projektændringer.
* Politisk møderække december 2025: Projekterne drøftes for prioritering ud fra det tilgængelige materiale og de vejledende afstemninger.

Et notat fremsendt til alle projektudviklere i VE2025 ansøgningsrunden, som beskriver den ændrede proces, er vedlagt dagsordenen som bilag 1.

På baggrund af den politiske udmelding omkring minimum 3 vindmøller i projekterne har udviklerne for begge projekter, der tidligere indeholdt 2 vindmøller, tilkendegivet en accept og forslag til, hvordan dette kan imødekommes.

* Projekt #3 (VE2025) – [adresse] har undersøgt nye muligheder på nabomatrikler, og har derfor kunnet indsende et revideret projekt i samme område, men med nye mølleplaceringer. Det nye projekt indeholder 4 vindmøller. En revideret ansøgning (bilag 2) er vedlagt dagsordenen sammen med udfyldt skabelon (bilag 3).
* Projekt #4 (VE2025) – Jasmin Steffensen indeholdt fra begyndelsen to alternativer, 2 møller á 180 meter eller 3 møller á 150 meter. Projektejer har meddelt, at der arbejdes videre med alternativet med 3 møller.

Herudover er der indkommet en opdatering på Projekt #15 – Vindmøller ved Muspøt, som igennem dialog med Nature Energy om deres igangværende projekt om et biogasanlæg er blevet opmærksom på en mulighed for at øge møllehøjden fra 150 til 165 eller 180 meter. En revideret ansøgning er vedlagt dagsordenen (bilag 4).

Overordnet set har ingen af projektudviklerne meldt fra grundet den ændrede proces.

### Indstilling Fagchefen for Klima, Plan og Udvikling indstiller,

at processen fortsætter frem mod politisk prioritering i december 2025, og

at projektændringerne tages til efterretning.

### Beslutning

Indstillingen godkendt med følgende præciseringer:

at der ikke gennemføres idéhøring efter politisk prioritering,

at for at give projektudviklere mere tid til den inddragende proces udskydes fristen for aflevering af justering af projekter til den 7. november, og

at vejledende afstemninger afholdes i perioden 24. november til 8. december 2025.

Ronni Jessen deltog ikke i mødet.